ออกสลากคละป้องกันรวมชุดเริ่มงวด1มี.ค.นี้
สำนักงานสลากฯ งัดไม้เด็ด พิมพ์สลากคละเลข ใช้สูตร 2-2-1 เปิดโอกาสรวมชุดได้แค่ 2 ฉบับ
25 ม.ค. 2562

สำนักงานสลากฯ งัดไม้เด็ด พิมพ์สลากคละเลข ใช้สูตร 2-2-1 เปิดโอกาสรวมชุดได้แค่ 2 ฉบับ
พ.ต.อ.บุญส่ง จันทรีศรี ผู้อำนวยการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากกินแบ่งรัฐบาล เห็นชอบปรับสูตรพิมพ์สลากและจำหน่ายให้ผู้ค้าในระบบจอง-ซื้อ 57 ล้านใบใหม่ โดยในโควตา 5 เล่ม จะจัดเป็นแบบคละเลขในระบบ 2-2-1 คือ จัดชุด 2 ใบ 2 เล่ม และจัดชุด 2 ใบ อีก 2 เล่ม และมี 1 เล่มที่เป็นใบเดี่ยว ซึ่งระบบการพิมพ์แบบใหม่จะทำให้การรวมชุดระหว่างผู้ค้ามีความยากขึ้นมาก โดยจะมีผลตั้งแต่งวดวันที่ 1 มี.ค. 2562 และใช้เวลาในการทดสอบตลาด 3 เดือน สิ้นสุดในงวดเดือน พ.ค. 2562
ทั้งนี้ ในส่วนของโควตาของสมาคม มูลนิธิ ที่มีจำนวน 33 ล้านใบ ยังใช้วิธีการจัดสรรสลากแบบเดิม
"สลากแบบใหม่จะทำให้ผู้ค้ารวมชุดหลายใบได้ยากมากมีโอกาสหนึ่งในแสน เพราะโควตา 1 คน จะรวมชุดสูงสุดได้ไม่เกิน 2 ใบ ขาย 160 บาท ถูกรางวัล 12 ล้านบาท ถ้ารวมได้ 5 ใบก็เก่งแล้ว ซึ่งยังไม่อยากเรียกว่าเป็นอวสานผู้ถูกรางวัลเป็นร้อยล้านบาท เพราะโอกาสที่จะรวมชุดก็มีแต่ยาก และต้นทุนจะแพงขึ้น จึงขอดูตลาด 3 เดือน" พ.ต.อ.บุญส่ง กล่าว
พร้อมกันนี้ เชื่อว่ามาตรการนี้จะกระจายรางวัลให้กับผู้ซื้อให้มากขึ้น แก้ไขปัญหาสลากแพงได้ และทำให้คัดกรองผู้ค้าตัวจริงที่ต้องการจำหน่ายสลากจริง สกัดผู้ค้าตัวปลอมออกไปได้ ซึ่งสำนักงานสลากฯ ไม่ได้มุ่งหวังว่าจะต้องพิมพ์สลากทุกงวดที่ 90 ล้านใบตลอดไป แต่จะพิมพ์เท่าที่ผู้ค้าต้องการขายเท่านั้น